Notum sit omnibus sancte Matiscensis ecclesie que Christo in honore Beati Vincentii dicata est, filiis tam presentibus quam et futuris, quia cum esset domnus Gauslenus venerabilis presul in propria sede adiit presentiam ejus quedam nobilis matrona, nomine Ragemodis, humiliter postulans ut concederet sibi ac filie sue Witse per precarie firmitatem ecclesiam Beati Quintini martiris in villa Brigia sitam, cum rebus et decimis ad eam pertinentibus, vineis scilicet, campis, pratis, silvis, aquis aquarumque decursibus. Cujus petitionem domnus antistes prelibatus gratam suscipiens et canonicorum suorum fretus consilio concessit jam dicte Ragemundi predictam ecclesiam et filie sue Witse, ut in vita sua tenerent ac possiderent; et si Abda, filia Ragemodis, sororem suam Witsam supervixerit, in vita sua teneat, et loco census XII denarios loci rectoribus reddant et paratas et eulogias solvant; et post illorum excessum ad jam dictos heredes redeant.